Lögreglumenn hjá embætti Lögreglustjórans á Norðurlandi eystra ætlar að fylgjast sérstaklega með ástandi á ljósabúnaði ökutækja , notkun öryggisbelta og farsíma við akstur í komandi viku , 18. – 24. nóvember . Því miður er alltaf eitthvað um að ljósabúnaður sé ekki eins og hann á að vera , getur það verið af þeirri einföldu ástæðu að eitthvað sé bilað eða skipta þurfi um perur og svo hins vegar bara sú einfalda ástæða að ökumenn átta sig ekki á því hvernig kveikja eigi á ljósabúnaðinum í samræmi við gildandi reglur og þarfir hverju sinni . Margir halda að þetta bara gerist allt sjálfvirkt en svo er ekki og því ættu allir ökumenn að kynna sér með hvaða hætti kveikja skuli á ljósum á þeirri bifreið sem þeir eru á hverju sinni . Allt of algengt er að einungis sé kveikt á dagljósum ökutækja sem mörg hver hafa þá þann galla að engin ljós eru tendruð aftan á sem getur skapað stórhættu fyrir aðra vegfarendur . Lögreglan hvetur alla ökumenn til að fara yfir ljósabúnað ökutækja sinna og tryggja að hann sé í lagi og virki og þá einnig að þeir kunni að nota hann rétt . Varðandi notkun öryggisbelta þarf engin að velkjast í vafa um nauðsyn þess og spenna ávalt beltin , margsannað er að þau bjarga mannslífum og minnka áverka lendi menn í óhöppum eða slysum . Þrátt fyrir það er of stór hluti ökumanna sem og farþega sem nota ekki þennan sjálfsagða öryggisbúnað . Að vera við stjórn ökutækis krefst fullrar einbeitingar og það að vera með símann í höndunum við slíkar aðstæður skapar öllum stórhættu svo venjum okkur af því í eitt skipti fyrir öll .